Деби на великим такмичењима у сениорској репрезентацији СР Југославије је имао код селектора Светислава Пешића на Светском првенству 2002. у Индијанополису. Чабаркапа је на том првенству освојио златну медаљу, али је као најмлађи играч имао малу минутажу. Наредне 2003. године је добио позив селектора Душка Вујошевића за Европско првенство у Шведској, али је тај позив одбио како би се припремио за НБА лигу. Следеће 2004. године се одазвао позиву Жељка Обрадовића за Олимпијске игре у Атини. Ипак Чабаркапа није успео да уђе у коначних 12 играча који су отишли на ОИ, већ је заједно са Гораном Јеретином отпао у последњем скраћивању списка.